**Arandis** (naman kielellä ‘paikka, jossa ihmiset itkevät’) on kaupunki läntisessä Namibiassa Erongon alueella. Sitä on kutsuttu "maailman uraanipääkaupungiksi",*lähde?* koska se sijaitsee vain 15 km:n päässä maailman suurimmasta uraanin avolouhoksesta, Rössingin uraanikaivoksesta.

Kaupunki perustettiin vuonna 1978 Rössingin uraanikaivoksen työntekijöiden asuinpaikaksi. Kaivoksen johdolle ja keskijohdolle rakennettiin asunnot Swakopmundin Vinetaan, 60 km päähän, kun taas muille työntekijöille rakennettiin asunnot Arandikseen.

Kaupungin lähellä olevan uraanikaivoksen avolouhoksesta ja kaivoksen jätemaan pölystä on todettu aiheutuvan syöpää Arandiksen pitkäaikaisasukkaille. Asiasta vaietaan, ei kuitenkaan aivan täysin, sillä kaivosyhtiö lienee osittain myöntänyt asian ja maksanut korvauksia ja hoitoja. Väestö ei ole nostanut suurta meteliä, koska pelkää työpaikkojensa menettämistä. "Paikka, jossa ihmiset itkevät" on siis varsin sattuva nimi vaikka nimi annettiin kauan ennen kuin uraanista oli mitään tietoa.

Kaupunki sai itsehallinnon ja kaupungin ("town") aseman vuonna 1994. Kaupungin asukasmäärä oli vuonna 2011 5 214 henkeä, joista suurimmalla osalla on jokin yhteys kaivokseen. Kaupungin pinta-ala on 29 km².

Rössingin lisäksi Arandis palvelee myös Husabin kaivosta samoin kuin Trekkopjen kaivosta. Molemmat ovat uraanikaivoksia. Kaupungissa sijaitsee Namibian kaivos- ja teknologiainstituutti, jossa koulutetaan kaivostyöntekijöitä.

Talous ja infrastruktuuri
-------------------------

2000-luvulla Arandiksen talous kasvoi huomattavasti. Kun koettiin maailmanlaajuinen energiakriisi, ydinvoiman kysyntä lisääntyi huomattavasti, ja Arandiksen talous piristyi. Aiemmin suljettuja pankkeja avattiin uudelleen, ja monet paikkakunnalta lähteneet nuoret tulivat takaisin. Vuonna 2008 käytiin neuvotteluja *Namibia Industrial Mining Limited* -nimisen kiinalaisen yhtiön kanssa siitä, että kaupunkiin rakennettaisiin tehdas, jossa tuotettaisiin rakennusmateriaaleja. Vuonna 2011 järjestettiin sijoituskonferenssi, ja sijoittajat päättivät rakentaa kaupunkiin ostoskeskuksen, jonka oletettiin valmistuvan vuonna 2013.

Liikenneyhteydet
----------------

Arandis sijaitsee Swakopmundin ja Usakoksen välisellä rautatiellä, ja Arandiksen kohdalla on junien kohtausasema. Kaupungissa on myös lentokenttä.

Koulutus
--------

Namibian kaivos- ja teknologiainstituutti perustettiin Arandikseen vuonna 1991. Kaupungissa on myös alkeis- ja oppikoulu, joiden nimet ovat U.B. Dax Primary School ja Kolin Foundation Secondary School.

Politiikka
----------

Arandista hallinnoi kaupunginvaltuusto, jossa on seitsemän valtuutettua.

Vuoden 2010 vaaleissa SWAPO sai 664 ääntä, United Democratic Front 243 ääntä ja Rally for Democracy and Progress 72 ääntä.

Vuoden 2015 vaalitulokset olivat seuraavat:

| Arandiksen paikallisvaalit 2015 |
| --- |
| Puolue | Äänimäärä | Ääniosuus | Paikkoja |
| SWAPO | 780 | 66,5% | 5 |
| United Democratic Front of Namibia | 295 | 25,2% | 2 |
| DTA | 77 | 6,6% | 0 |
| Rally for Democracy and Progress | 20 | 1,7% | 0 |
| **Yhteensä** | **1 172** | **100%** | **7** |

Vuoden 2020 vaalit voitti edelleen SWAPO, mutta se menetti ehdottoman enemmistönsä. Alla vaalitulokset:

| Arandiksen paikallisvaalit 2020 |
| --- |
| Puolue | Äänimäärä | Ääniosuus | Paikkoja |
| SWAPO | 551 | 39,2% | 3 |
| Independent Patriots for Change | 405 | 28,8% | 2 |
| United Democratic Front of Namibia | 230 | 16,4% | 1 |
| Landless People's Movement | 140 | 10,0% | 1 |
| Popular Democratic Movement | 78 | 5,6% | 0 |
| **Yhteensä** | **1.404** | **100%** | **7** |

Lähteet
-------

1. 1 2  Table 4.2.2 Urban population by Census years (2001 and 2011) *Namibia 2011 - Population and Housing Census Main Report*. Windhoek:  Namibia Statistics Agency. Viitattu 31.8.2021. (englanniksi)
2. ↑  Joseph Cassidy: *Place Names of Namibia A Historical Dictionary*, s. 1. Windhoek: Macmillan Education Namibia Publishers (Pty) Lt, 2009. ISBN 978-99916-0-654-5. (englanniksi)
3. ↑  Adam Hartman: Investment confrence [sic] promotes Arandis.  *The Namibian*, 8.11.2011. Windhoek: Artikkelin verkkoversio. Viitattu 14.9.2021.  (englanniksi) (Arkistoitu – Internet Archive)
4. ↑  Adam Hartman: Evolution of Namibia's mining towns.  *Mining Journal supplement to The Namibian*, Toukokuu 2019, s. 26–33. Windhoek:   (englanniksi)
5. ↑  Craig Timberg: Rising Interest in Nuclear Power Brings New Life to Uranium Mining.  *The Washington Post*, 6.12.2006. Washingon D.C.: Artikkelin verkkoversio. Viitattu 14.9.2021.  (englanniksi)
6. ↑  Chinese firm plans Arandis factory.  *The Namibian*, 23.7.2008. Windhoek:  NAMPA. Artikkelin verkkoversio. Viitattu 14.9.2021.  (englanniksi) (Arkistoitu – Internet Archive)
7. ↑  Eveline de Klerk: Arandis mall takes shape.  *New Era*, 21.8.2012. Windhoek:   (englanniksi)
8. ↑  Arandis Airport *airports-worldwide.com*. Viitattu 14.9.2021. (englanniksi)
9. ↑  Know Your Local Authority.  *Election Watch*, 2015, nro 3, s. 4.  Institute for Public Policy Research.
10. ↑  PRESS RELEASE The Electoral Commission of Namibia (ECN) hereby publishes the results for the 2010 Local Authority Elections for Arandis.  2010. Windhoek:  The Electoral Commission of Namibia.  Arkistoitu 16.3.2012. Viitattu 14.9.2021. (englanniksi)
11. ↑  Electoral Commission of Namibia: Local elections results *ecn.na*.  28.11.2015.  Arkistoitu 10.12.2015. Viitattu 23.8.2021. (englanniksi)
12. ↑  Publication of Results and Particulars in Respect of General Elections for Local Authority Councils *Government Gazette of the Republic of Namibia*.  1.4.2021. Windhoek:  Namibian hallitus. Viitattu 6.9.2021. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Arandis**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Arandis